ΓΡΑΠΤΗ ΕΡΩΤΗΣΗ E-0586/00

υποβολή: Mark Watts (PSE) προς την Επιτροπή

(29 Φεβρουαρίου 2000)

Θέμα: Αειφόρος ευρωπαϊκή πολιτική στον τομέα των μεταφορών

Θα μπορούσε να αναφέρει η Επιτροπή με ποιον τρόπο και σε ποιο βαθμό οι εθνικοί φορείς λήψης αποφάσεων των κρατών μελών της ΕΕ στον τομέα των μεταφορών έχουν επηρεασθεί από την ανάπτυξη μιας κοινής ευρωπαϊκής πολιτικής μεταφορών, ιδίως δε σε ό,τι αφορά τη δημιουργία περιβαλλοντικώς αειφόρων συστημάτων μεταφοράς;

Απάντηση της κας de Palacio εξ ονόματος της Επιτροπής

(19 Απριλίου 2000)

Τα περισσότερα κράτη μέλη έχουν αρχίσει να ασκούν σε εθνικό επίπεδο πολιτικές με σκοπό την ενσωμάτωση των περιβαλλοντικών πτυχών. Αυτή η ώθησηπέρ της ενσωμάτωσης των περιβαλλοντικών πτυχών, η οποία απορρέει από τις εντολές του Ευρωπαϊκού Συμβουλίου του Cardiff και των μεταγενέστερων Ευρωπαϊκών Συμβουλίων, πρέπει επομένως ναποστηριχθεί και να μεθερμηνευθεί σε συγκεκριμένες αποφάσεις και να θεσπισθούν νέα νομοθετήματα για να προωθηθεί, να αξιολογηθεί και να επιτηρηθεί.

Πολλά νέα μέτρα έχουν τεθεί σε εφαρμογή, αν και ορισμένα κράτη μέλη είναι πιο δραστήρια από άλλα στο θέμα αυτό. Αναφέρεται συγκεκριμένα η σύνδεση μεταξύ πτώσης των εκπομπών μολύβδου και καθιέρωσης διαφορετικής φορολογίας για την αμόλυβδη βενζίνη και τη βενζίνη με μόλυβδο.

Σε κοινοτικό επίπεδο, η Υπηρεσία Περιβάλλοντος δημιούργησε ένα μέσο διαχείρισης (transport environment reporting mechanism), το οποίο επιτρέπει να παρακολουθείται πώς εξελίσσεται η ενσωμάτωση των περιβαλλοντικών πτυχών στον τομέα των μεταφορών στα κράτη μέλη. Η πρώτη έκθεση αναμένεται τον Απρίλιο του 2000.

Στο πλαίσιο της πολιτικής των διευρωπαϊκών δικτύων, το άρθρο 8 της απόφασης αριθ. 1692/96/ΕΚ(1) του Ευρωπαϊκού Κοινοβουλίου και του Συμβουλίου της 23ης Ιουλίου 1996 περί των κοινοτικών προσανατολισμών για την ανάπτυξη του διευρωπαϊκού δικτύου μεταφορών επαναλαμβάνει τηνποχρέωση των κρατών μελών να πραγματοποιούν, κατά την εκπόνηση και εκτέλεση των έργων κοινού ενδιαφέροντος, μελέτες εκτίμησης των περιβαλλοντικών επιπτώσεων σύμφωνα με την οδηγία 85/337/ΕΚ(2) του Συμβουλίου της 27ης Ιουνίου 1985 για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον, και να εφαρμόζουν ταυτόχρονα την οδηγία 92/43/ΕΟΚ(3) του Συμβουλίου της 21 Μαΐου 1992 για τη διατήρηση των φυσικών ενδιαιτημάτων και της άγριας πανίδας και χλωρίδας. Εξάλλου, τα κράτη μέληποχρεούνται βάσει του άρθρου 18 της απόφασης που προαναφέρθηκε να κοινοποιούν τακτικά στην Επιτροπή τα εθνικά σχέδια και προγράμματα που εκπονούν ενόψει της ανάπτυξης του διευρωπαϊκού δικτύου μεταφορών, ιδίως όσον αφορά τα έργα κοινού ενδιαφέροντος.

Σχετικά με τα βιώσιμα συγκοινωνιακά συστήματα στις αστικές περιοχές, με βάση την αρχή της επικουρικότητας, η Επιτροπή έχει επικεντρώσει τις προσπάθειές της στην ανταλλαγή των ορθών πρακτικών. Συνέβαλε συγκεκριμένα στη χρηματοδότηση του Eltis (European Local transport information system), ένα σύστημα ενημέρωσης για τις τοπικές συγκοινωνίες που διατίθεται στους εκλεγμένους, τους πολιτικάπεύθυνους, τους διαχειριστές και τους μεταφορείς, χωρίς να λησμονούνται οι χρήστες. Αυτή η βάση δεδομένων χαρακτηρίζεται κυρίως από την παρουσίαση πολυάριθμων μελετών συγκεκριμένων περιπτώσεων και από την ύπαρξη ενός φόρουμ ανοικτού στο κοινό. Τέλος, η βάση δεδομένων ορθών πρακτικών στον τομέα της αστικής διαχείρισης και της βιώσιμης ανάπτυξης περιέχει επίσης καλά παραδείγματα για την βιώσιμη ανάπτυξη.

(1) ΕΕ L 228 της 9.9.1996.

(2) ΕΕ L 175 της 5.7.1985.

(3) ΕΕ L 206 της 22.7.1992.